b'\n_START_ARTICLE_\nBharatanatyam\n_START_PARAGRAPH_\nEl bharatanatyam \xe2\x80\x95\xe0\xae\xaa\xe0\xae\xb0\xe0\xae\xa4\xe0\xae\xa8\xe0\xae\xbe\xe0\xae\x9f\xe0\xaf\x8d\xe0\xae\x9f\xe0\xae\xbf\xe0\xae\xaf\xe0\xae\xae\xe0\xaf\x8d: paratan\xc4\x81\xe1\xb9\xad\xe1\xb9\xadiyam, en t\xc3\xa0mil\xe2\x80\x95 \xc3\xa9s una dansa cl\xc3\xa0ssica de l\'\xc3\x8dndia, origin\xc3\xa0ria de Tamil Nadu, un estat del sud d\'\xc3\x8dndia._NEWLINE_\xc3\x89s una de les vuit o nou danses cl\xc3\xa0ssiques de l\'\xc3\x8dndia, aix\xc3\xad com el kathakali, mohiniyattam, odissi, kuchipudi, kathak i manipuri. Es creu que \xc3\xa9s una forma de dansa reconstru\xc3\xafda a partir del cathir, que al seu torn \xc3\xa9s una reconstrucci\xc3\xb3 de danses m\xc3\xa9s antigues, provinents dels temples de l\'antiga \xc3\x8dndia, del I\xc2\xa0mil\xc2\xb7lenni\xc2\xa0ae._NEWLINE_Usualment el bharatanatyam s\'acompanya amb m\xc3\xbasica carn\xc3\xa0tica.\n_START_SECTION_\nArrels tradicionals\n_START_PARAGRAPH_\nEls or\xc3\xadgens del bharatanatyam provenen del Natia-sastra, escrit pel savi hinduista Bharata Muni (que va viure entre el 200 i el 400\xc2\xa0de). En temps antics era practicat en els temples per les devadasi (\xe2\x80\x98esclaves de D\xc3\xa9u\xe2\x80\x99). Moltes de les antigues escultures dels temples hinduistes es basen en postures de la dansa bharatanatyam, ja que aquesta ve a ser la representaci\xc3\xb3 terrenal de la dansa de les Apsara, les ballarines celestials. En el sentit m\xc3\xa9s essencial, una de\xc3\xaftat hinduista \xc3\xa9s un \xc3\xa9sser venerat en el seu temple resid\xc3\xa8ncia, al qual se li ofereix uns serveis religiosos anomenats sodasa upacharas (\xe2\x80\x98setze hospitalitats\xe2\x80\x99) entre els quals es troben la m\xc3\xbasica i la dansa, agradables als sentits. _NEWLINE_El bharatanatyam com a forma de dansa i m\xc3\xbasica carn\xc3\xa0tica est\xc3\xa0 profundament basat en el Bhakti. Es diu que \xc3\xa9s l\'encarnaci\xc3\xb3 de la m\xc3\xbasica en forma visual, una cerim\xc3\xb2nia i un acte de devoci\xc3\xb3. La dansa i la m\xc3\xbasica s\xc3\xb3n formes inseparables: nom\xc3\xa9s amb Sangeetam (paraules o s\xc3\xadl\xc2\xb7labes ajustades a un raga o melodia), la dansa es pot conceptualitzar.\n_START_SECTION_\nIdees essencials\n_START_PARAGRAPH_\nEl bharatanatyam es considera una dansa del foc, una manifestaci\xc3\xb3 m\xc3\xadstica de l\'element foc en el cos hum\xc3\xa0. \xc3\x89s un dels cinc majors estils (un per cada element), que inclou l\'odissi (element aigua) i el mojini-iatam (element aire). Els moviments d\'un aut\xc3\xa8ntic ballar\xc3\xad de bharatanatyam s\'assemblen al moviment d\'una flama. Actualment, el bharatanatyam rarament \xc3\xa9s practicat com a natia-ioga, una tradicional meditaci\xc3\xb3 sagrada, excepte per molt poques escoles ortodoxes.\n_START_SECTION_\nSimbologia espiritual\n_START_PARAGRAPH_\nEl bharatanatyam \xc3\xa9s la manifestaci\xc3\xb3 d\'una idea ancestral de celebraci\xc3\xb3 de l\'eternitat de l\'univers, mitjan\xc3\xa7ant la celebraci\xc3\xb3 de la bellesa del cos material. Algunes t\xc3\xa8cniques de bharatanatyam poden remuntar-se a altres estils com el kaisiki, que reflecteixen revelacions de ioguis espirituals, tals com la visi\xc3\xb3 de Vyagrapada i Patanjali en Chidambaram._NEWLINE_En la mitologia hinduista, l\'univers \xc3\xa9s descrit com una dansa del ballar\xc3\xad suprem, Nataraja (que \xc3\xa9s un dels noms del d\xc3\xa9u Xiva, l\'asceta iogui, prove\xc3\xafdor de l\'ordre i el b\xc3\xa9). El simbolisme de la dansa de Xiva \xe2\x80\x95en la seua forma de Nataraja\xe2\x80\x95 es representa amb la postura anomenada \xc2\xabananda tandavam\xc2\xbb. Tamb\xc3\xa9 conegut com el ballar\xc3\xad c\xc3\xb2smic, \xc3\xa9s la personificaci\xc3\xb3 i al mateix temps la manifestaci\xc3\xb3 de l\'energia eterna per \xc2\xabcinc accions\xc2\xbb (pancha-kriia), a saber: la creaci\xc3\xb3, el desplegament, el manteniment de la durada, o sthiti; la destrucci\xc3\xb3 o la regressi\xc3\xb3, smhara; l\'ocultament de l\'essencial despr\xc3\xa9s del vel de les aparences, en s\xc3\xa0nscrit tirobhava; i afavorir la gr\xc3\xa0cia mitjan\xc3\xa7ant una manifestaci\xc3\xb3 de submissi\xc3\xb3 devota (o anugraha). Xiva es representa ballant sobre el cos deforme del dimoni Apasmara Purusa (\xe2\x80\x98l\'home oblidad\xc3\xads\xe2\x80\x99), denominat en t\xc3\xa0mil Muyalaka, que representa la ignor\xc3\xa0ncia, la destrucci\xc3\xb3 de les coses que porten el coneixement, la veritable saviesa i l\'alliberament de l\'exist\xc3\xa8ncia.\n_START_SECTION_\nDeclivi en l\'edat mitjana\n_START_PARAGRAPH_\nEls reis locals solien convidar ballarins (devadasi) per veure\'ls dansar en la cort, la qual cosa va provocar el sorgiment d\'una nova categoria de ballarins \xe2\x80\x95anomenats rasha-nartaki\xe2\x80\x95 que al seu torn van influir en la t\xc3\xa8cnica i el repertori dels recitals. Una devadasi havia d\'acontentar-se passant desapercebuda en la seua dansa, i oferir-se retuda al seu senyor; mentre que el ball de les rajanarthaki es considerava una esp\xc3\xa8cie d\'entreteniment._NEWLINE_Encara que els ballets contemporanis tamils "bharatanatyam" s\xc3\xb3n considerats generalment com una forma d\'entreteniment, l\'estil de dansa de Natya Xastra tenia un origen cerimonial, que aspirava a elevar espiritualment els espectadors. El bharatanatyam \xc3\xa9s una dansa individual que combina dos aspectes: el lasya \xe2\x80\x95o la gr\xc3\xa0cia de les l\xc3\xadnies i els moviments femenins\xe2\x80\x95 i el tandava (en s\xc3\xa0nscrit) o Ananda Thandavam (en tamil), que versa sobre la dansa de Xiva, i representa l\'aspecte mascul\xc3\xad. Es reflecteixen aix\xc3\xad les formes pr\xc3\xb2pies de la cultura xinesa del Ying i Yang._NEWLINE_El quartet compost per Chinnayya, Ponniah, Sivanandam i Vadivelu, que va treballar en la cort de Tanjore al servei del rei Saraboji II (1798-1832), exerc\xc3\xad un paper molt valu\xc3\xb3s per a la m\xc3\xbasica i el bharatanatyam, i va culminar l\'assimilaci\xc3\xb3 de l\'antic bharatanatyam fins a dur-lo a la seua forma actual. Els descendents d\'aquests quatre germans esdevingueren la primera generaci\xc3\xb3 de mestres de ball (Nattuvanar) del bharatanatyam a Tanjore. Origin\xc3\xa0riament, formaren una comunitat xaivita, mantenint-se apartats del bramanisme. La caiguda dels regnes hinduistes del sud va assenyalar el posterior declivi del Natya, que ja havia estat desallotjat del nord despr\xc3\xa9s de la invasi\xc3\xb3 musulmana. El ball sagrat, part integrant del Sodasa Upacharam, fou reempla\xc3\xa7at per ofrenes d\'arr\xc3\xb2s.\n_START_SECTION_\nRenaixement contemporani\n_START_PARAGRAPH_\nArtistes com I. Krishna Iyer \xe2\x80\x95que va defensar la posici\xc3\xb3 social del ballar\xc3\xad\xe2\x80\x95 o Rukmini Devi Arundale \xe2\x80\x95que va modificar essencialment l\'estil pandanallur del bharatanatyam\xe2\x80\x95 foren els primers a reclamar prestigi per al seu art i a difondre\'l arreu del m\xc3\xb3n. Segons afirma Shri Sankara Menon, Rukmini Devi entenia el bharatanatyam com una forma d\'art purista, a\xc3\xafllant-la de la controvertida tradici\xc3\xb3 hist\xc3\xb2rica i suprimint certs "elements dubtosos" (b\xc3\xa0sicament, el Sringar, un aspecte emocional del ball d\'implicacions er\xc3\xb2tiques, manifestades amb resseguiments del tors i els malucs) provinents de l\'estil Pandanallur i altres tradicions de la cultura devadasi. Les representacions amoroses quedaven limitades als estrictes marges de la castedat. En aquest sentit, Balasaraswati va comentar que "l\'esfor\xc3\xa7 per purificar el bharatanatyam mitjan\xc3\xa7ant la introducci\xc3\xb3 de noves idees \xc3\xa9s com entelar l\'or polit, o pintar un lotus"._NEWLINE_Despr\xc3\xa9s de tres anys d\'estudi, Rukmini Devi Arundale va fundar el 1936 l\'escola Kalakshetra als afores de la ciutat de Madras, amb la finalitat de difondre el seu coneixement i promoure altres estudis sobre art i m\xc3\xbasica \xc3\xadndies. Fou una de les primeres persones a ensenyar aquesta t\xc3\xa8cnica a homes. El ball, en aquell moment, era realitzat exclusivament per dones. Els homes, anomenats \xc2\xabNattuvanar\xc2\xbb, s\'ocupaven del seu ensenyament, per\xc3\xb2 no feien interpretacions en p\xc3\xbablic. \xc3\x89s digne d\'atenci\xc3\xb3 que la majoria dels ballarins de bharatanatyam contemporanis no satisfan els criteris d\'exig\xc3\xa8ncia professional especificats en els codis. L\'aprenentatge del bharatanatyam sol suposar molts anys abans de l\'arangetram o debut. En molts pa\xc3\xafsos, hi ha institucions que imparteixen classes de bharatanatyam. En l\'actualitat no solament hinduistes, sin\xc3\xb3 tamb\xc3\xa9 persones d\'altres religions i cultures el practiquen, entenent-lo com un art flexible de significaci\xc3\xb3 no estrictament religiosa._NEWLINE_Encara que els estils Pandanallur, Thanjavur, Vazhuvoor, Mysore o Kancheepuram es basaven en l\'art dels rajadasis i s\xc3\xb3n esot\xc3\xa8rics per naturalesa, alguns altres, com l\'estil Melattur o el del mateix Balasaraswati, van cr\xc3\xa9ixer com a part de la tradici\xc3\xb3 devadasi, d\'\xc3\xadndole esot\xc3\xa8rica._NEWLINE_El ball de bharatanatyam va quedar, per tant, envoltat de pol\xc3\xa8mica. Algunes veus, entre elles la de la c\xc3\xa8lebre historiadora del ball indi Ashish Khokar, han denunciat una pr\xc3\xa0ctica comuna de moltes dones \xe2\x80\x95tamb\xc3\xa9 bram\xc3\xa0niques\xe2\x80\x95 que s\'han apropiat de determinades antigues tradicions devadasi sense assumir altres aspectes del devadasi contemporani._NEWLINE_Actualment, els recitals de bharatanatyam no s\'interpreten dins del santuari d\'un temple sin\xc3\xb3 fora,  fins i tot en festivitats importants. La majoria dels espectacles es realitzen en un escenari preparat i amb un conjunt musical adequat. La cultura popular ha recreat en pel\xc2\xb7l\xc3\xadcules i programes televisius un bharatanatyam adaptat, o "semicl\xc3\xa0ssic", que gaudeix de gran acolliment.\n_START_SECTION_\nKarana\n_START_PARAGRAPH_\nEls karana s\xc3\xb3n els 108 moviments transicionals que marquen el bharatanatyam i altres danses cl\xc3\xa0ssiques d\'\xc3\x8dndia. La majoria d\'aquests karana tenen una posa est\xc3\xa0tica que actua com a eix central. Se suposa que l\'artista deu parar-se i mantenir-la durant un per\xc3\xadode concret d\'aproximadament mig segon.\n_START_SECTION_\nJasta o mudra\n_START_PARAGRAPH_\nUn tret caracter\xc3\xadstic del bharatanatyam \xc3\xa9s l\'\xc3\xbas dels gestos (mudra) de la m\xc3\xa0 (jasta) com a mitj\xc3\xa0 de comunicaci\xc3\xb3. Els jasta s\xc3\xb3n precisament aquests gestos, que s\'usen exhaustivament i estan ben catalogats: el jasta anyali, per exemple, sol usar-se com a senyal de salutaci\xc3\xb3._NEWLINE_Els jasta es classifiquen en diversos grups; dos d\'ells s\xc3\xb3n: asamiuta (senzills) i samiuta (combinats). L\'Abhinaia-darpana descriu 28\xc2\xa0asamiuta-jasta i 24\xc2\xa0samiuta-jasta i el seu \xc3\xbas (o viniyoga), encara que en el Natia-shastra s\'esmenten molts m\xc3\xa9s. D\'altra banda, els establerts en l\'Abhinava-bharati difereixen considerablement dels descrits en l\'Abhinaia-darpana, que \xc3\xa9s un text relativament modern. Molts jasta poden ser usats de m\xc3\xa9s d\'una manera, depenent de la m\xc3\xbasica que acompanyi al ballar\xc3\xad i del context que aquest est\xc3\xa0 comunicant a la seua audi\xc3\xa8ncia.\n_START_SECTION_\nAdavus\n_START_PARAGRAPH_\nEls adavus s\xc3\xb3n s\xc3\xa8ries de passos establerts, i l\'execuci\xc3\xb3 en varia enormement d\'un estil a un altre. La majoria de les escoles reconeixen 108\xc2\xa0adavus b\xc3\xa0sics, mentre que unes altres n\'augmenten aquesta xifra fins als 150. Pocs ballarins professionals n\'usen m\xc3\xa9s de 60. Una combinaci\xc3\xb3 d\'adavus es denomina jathi, generalment desenvolupats en les parts nritta d\'un exercici bharatanatyam.'